ЕгъэджакIуэ нэс хъуну щIохъуэпс
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и педагогикэ колле-джым щызэхэтащ практикэм кърикIуахэр къыщапщытэжа конференц.
«ЕгъэджакIуэ IэщIагъэм хэгъэгъуэзэн» фIэщыгъэм щIэту къызэрагъэпэща зэIущIэм и къалэн нэхъыщхьэу щытащ сабийхэм ядэлэжьэныр гъащIэ гъуэгуанэу къыхэзыха ныбжьыщIэхэм ябгъэдэлъын хуей творческэ зэ-фIэкIымрэ гу щабагъэмрэ. ЕтIуанэ курсым щеджэхэм драгъэкIуэкI мыпхуэдэ практикэ лэжьыгъэхэм студентхэр нэхъри хегъэгъуазэ гъэсэныгъэ-егъэджэныгъэ и лъэныкъуэкIэ абыхэм къапэщылъ къалэн гугъумрэ иджырей егъэджэныгъэ Iэмалхэм- рэ.
Конференцым ипкъ иткIэ екIуэкIащ «Сыт хуэдэу щытын хуей егъэджакIуэ нэсыр?», «Практикэ дерсхэм сэ сызэреплъыр», «ЕгъэджакIуэ IэщIагъэм теухуауэ сэ вжесIэфынур» зыфIаща зэпсэлъэныгъэхэр.
ЗэIущIэм апхуэдэу щагъэлъэгъуащ дуней псом хэIущIыIу щыхъуа «пыIихым тещIыхьа» Iуэху бгъэдыхьэкIэщIэр. Абы и лъэныкъуэкIэ утыку кърахьа дерсхэм студентхэм я гупсысэмрэ зэфIэкIымрэ гъэ-щIэгъуэныщэу зэкъуегъэувэ икIи зрегъэужь.
Къапщтэмэ, «пыIэ хужьыр» гупсысэ зэщIэкъуам и нагъыщэу къэувмэ, «пыIэ плъыжьым» къигъэлъагъуэр Iуэхугъуэ щхьэхуэхэм я зэфIэхыным губжь, мыарэзыныгъэ хэлъу еплъынырщ. «ПыIэ гъуэжьым» къызэщIикъуэ гупсысэкIэр сыт щыгъуи дахэщ, псоми фIэкIыпIэ къыхуэзылъыхъуэщ…
Практикэ дерсхэмкIэ конференцыр зэрекIуэкIам егъэджакIуэхэри еджакIуэхэри арэзы къищIащ. Абы къигъэнэIуащ дэтхэнэ зы студентри егъэджакIуэ нэс хъуным зэрыхущIэкъур.
ЖАНХЪУЭТ Зузэ.
